
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punktu ir Pirkimų ir koncesijų priežiūros vykdymo tvarkos aprašu, patvirtintu Tarnybos direktoriaus 2023 m. kovo 24 d. įsakymu Nr. 1S-44[footnoteRef:3], atliko VšĮ Klaipėdos vaikų ligoninės vykdyto viešojo pirkimo, skirto medicininių priemonių įsigijimui, sisteminį[footnoteRef:4] dalinį vertinimą. [3:  Redakcija, galiojanti nuo 2026 m. liepos 1 d.]  [4:  Kartu vertinamas VšĮ Respublikinės Vilniaus universitetinės ligoninės viešasis pirkimas „Vienkartinės priemonės (Nr. 10837-1)“ (Centrinėje viešųjų pirkimų informacinėje sistemoje skelbtas 2026 m. kovo 24 d., pirkimo Nr. 7029488)  ir 
VšĮ Klaipėdos universiteto ligoninės viešasis pirkimas „Įvairūs kateteriai ir jų rinkiniai: PVK, CVK, ART, kateteriai, PICCO sistema“ (Centrinėje viešųjų pirkimų informacinėje sistemoje skelbtas 2026 m. balandžio 15 d., pirkimo Nr. 7387345). Šių pirkimų vertinimai pateikti atskirose vertinimo išvadose.] 


I dalis. Bendra informacija

	Pirkimo* pavadinimas, numeris (jeigu skelbtas), pirkimo paskelbimo (kvietimo pateikti paraišką/pasiūlymą) data/sutarties pavadinimas, data, numeris
	„Vienkartinės medicininės priemonės VI (tvarsliava, kateteriai, kraujo paėmimo priemonės)“ (Centrinėje viešųjų pirkimų informacinėje sistemoje skelbtas 2025 m. vasario 7 d., pirkimo Nr. 1020699) (toliau – Pirkimas). Dėl Pirkimo objekto 1 dalies 2025 m. birželio 20 d. sudaryta sutartis Nr. 230 (toliau – Sutartis Nr. 230).
Dėl Pirkimo objekto 2, 3, 5, 6, 7, 9, 10, 12 ir 15 dalių 2025 m. birželio 20 d. sudaryta sutartis Nr. 232 (toliau – Sutartis Nr. 232).
Dėl Pirkimo objekto 4, 11, 13 ir 17 dalių 2025 m. birželio 20 d. sudaryta sutartis Nr. 226 (toliau – Sutartis Nr. 226).
Dėl Pirkimo objekto 8 ir 18 dalių 2025 m. birželio 20 d. sudaryta sutartis Nr. 231 (toliau – Sutartis Nr. 231).
Dėl Pirkimo objekto 14 ir 16 dalių 2025 m. birželio 20 d. sudaryta sutartis Nr. 227 (toliau – Sutartis Nr. 227).
Dėl Pirkimo objekto 19 dalies 2025 m. birželio 20 d. sudaryta sutartis Nr. 229 (toliau – Sutartis Nr. 229).
Dėl Pirkimo objekto 21 dalies 2025 m. birželio 20 d. sudaryta sutartis Nr. 228 (toliau – Sutartis Nr. 228).
Dėl Pirkimo objekto 22 dalies 2025 m. liepos 2 d. sudaryta sutartis Nr. 244 (toliau – Sutartis Nr. 244). Dėl Pirkimo objekto 20 dalies sutartis nesudaryta – procedūra nutraukta, nes vienintelio pateikto pasiūlymo kaina viršijo šiai daliai skirtas lėšas.[footnoteRef:5]  [5:  Pirkimo komisijos 2025 m. birželio 4 d. posėdžio protokolas Nr. 31] 


	Pirkimo vykdymo/sutarties sudarymo teisinis pagrindas
	Įstatymas (redakcija 2025 m. vasario 1 d. – 2025 m. birželio 30 d.)

	Pirkimo rūšis pagal vertės ribas ir pirkimo būdas/pirkimo priemonės pavadinimas
	Tarptautinis pirkimas, atviras konkursas 

	Planuota pirkimo vertė (nenurodoma, jeigu pirkimas vertinamas iki vokų su pasiūlymais atplėšimo procedūros arba įpareigojama nutraukti pirkimą ir vertė nenurodyta pirkimo dokumentuose)/sutarties kaina Eur be PVM
	Planuota Pirkimo vertė – 54 000 Eur be PVM.
Pirkimo pagrindu sudarytų sutarčių bendra kaina (be PVM) – 29 975,72 Eur: 
Sutarties Nr. 230 kaina – 540 Eur be PVM.
Sutarties Nr. 232 kaina – 4 325,02 Eur be PVM (2 dalis – 1 128 Eur; 3 dalis – 405,96 Eur; 5 dalis – 628 Eur; 6 dalis – 32 Eur; 7 dalis – 320 Eur; 9 dalis – 93,44 Eur; 10 dalis – 581,40 Eur; 12 dalis – 1 130,40 Eur; 15 dalis – 5,82 Eur).
Sutarties Nr. 226 kaina – 6 682,70 Eur be PVM (4 dalis – 3 960 Eur; 11 dalis – 11,10 Eur; 13 dalis – 374,40 Eur; 17 dalis – 2 337,20 Eur).
Sutarties Nr. 231 kaina – 1 492 Eur be PVM (8 dalis – 1 140 Eur; 18 dalis – 352 Eur).
Sutarties Nr. 227 kaina – 1 648 Eur be PVM (14 dalis – 204 Eur; 16 dalis – 1 444 Eur).
Sutarties Nr. 229 kaina – 3 400 Eur be PVM (19 dalis).
Sutarties Nr. 228 kaina – 238 Eur be PVM (21 dalis).
Sutarties Nr. 244 kaina – 11 650 Eur be PVM (22 dalis).

	Tiekėjo/koncesininko, su kuriuo sudaryta sutartis, pavadinimas, juridinio asmens kodas
	Sutartis Nr. 230 sudaryta su UAB „MEDITA“ (juridinio asmens kodas 110323729). Sutartis Nr. 232 sudaryta su UAB „SKIRGESA“ (juridinio asmens kodas 234449420). 
Sutartis Nr. 226 sudaryta su A. Zapalskio IĮ „AZAS“ (juridinio asmens kodas 147838431). 
Sutartis Nr. 231 sudaryta su UAB „ONEMED“ (juridinio asmens kodas 111822140). 
Sutartis Nr. 227 sudaryta su UAB „BARAMEDA“ (juridinio asmens kodas 303304004). 
Sutartis Nr. 229 sudaryta su UAB „MEDIQ LIETUVA“ (juridinio asmens kodas 302513086). Sutartis Nr. 228 sudaryta su UAB „DIAMEDICA“ (juridinio asmens kodas 111768155). 
Sutartis Nr. 244 sudaryta su UAB „B. BRAUN MEDICAL“ (juridinio asmens kodas 111551739).

	Pirkimo/sutarties vertinimo apimtys/etapas
	Sisteminis dalinis Pirkimo vertinimas dėl galimo dirbtinio konkurencijos apribojimo / po Pirkimo sutarčių sudarymo

	Jei pirkimas finansuojamas Europos Sąjungos lėšomis – projekto pavadinimas, projektą administruojanti institucija
	- 

	Jei dėl pirkimo/sutarties vyksta teismo procesas arba ginčas nagrinėjamas ikiteisminės institucijos, nurodyti ieškinio (skundo) dalyką, bylos šalių pavadinimus, ar taikomos laikinosios apsaugos priemonės, nagrinėjimo stadiją:
-


*viešasis pirkimas/pirkimas, atliekamas gynybos ir saugumo srityje/pirkimas, atliekamas vandentvarkos, energetikos, transporto ar pašto paslaugų srities perkančiųjų subjektų/įmonių, veikiančių energetikos srityje, energijos ar kuro, kurių reikia elektros ir šilumos energijai gaminti, pirkimas/koncesija.

II dalis. Vertinimo apimtyje nustatyti pažeidimai

	1.
	Įstatymo 17 straipsnio 1 dalis[footnoteRef:6], 3 dalis[footnoteRef:7], 37 straipsnio 3 dalis[footnoteRef:8] [6:  „Perkančioji organizacija užtikrina, kad vykdant pirkimą būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų“.]  [7:  „Planuojant pirkimus ir jiems rengiantis negali būti siekiama išvengti šiame įstatyme nustatytos tvarkos taikymo ar dirbtinai sumažinti konkurenciją. Laikoma, kad konkurencija yra dirbtinai sumažinta, kai pirkimu nepagrįstai sudaromos palankesnės ar nepalankesnės sąlygos tam tikriems tiekėjams.“]  [8:  „Techninė specifikacija turi užtikrinti konkurenciją ir nediskriminuoti tiekėjų.“] 


	VšĮ Klaipėdos vaikų ligoninė (toliau – KVL) Pirkimu siekė įsigyti vienkartines medicinines priemones (tvarsliavą, kateterius, kraujo paėmimo priemones). Pirkimas suskirstytas į 22 dalis, kurių kiekvienai Pirkimo sąlygų[footnoteRef:9] 2 priede „Techninė specifikacija“ (toliau – Techninė specifikacija) nustatyti atskiri techniniai reikalavimai. [9:  Pirkimo sąlygos patvirtintos KVL Vyriausiojo gydytojo pavaduotojos gydymui, pavaduojančios vyriausiąjį gydytoją. Pirkimo sąlygų patvirtinta kopija Tarnyboje gauta ir registruota 2026 m. spalio 14 d., Nr. 3S-2836.] 

Tarnyba 2026 m. birželio 16 d. raštu Nr. 4S-849 kreipėsi į KVL su prašymu pateikti dokumentus, patvirtinančius, kad kiekvienai Pirkimo objekto daliai Techninės specifikacijos reikalavimus atitinkančias prekes gali pasiūlyti daugiau nei vienas tiekėjas. 
Tarnyba 2026 m. spalio 5 d. el. paštu papildomai prašė KVL pagrįsti Pirkimo objekto 22 daliai nustatytų reikalavimų būtinumą. KVL 2026 m. spalio 6 d. raštu Nr. S-659-2026:4.9E Tarnybai pateikė papildomus paaiškinimus. 
Dėl Pirkimo objekto 22 dalies
Pirkimo objekto 22 dalimi siekta įsigyti periferinės venos kateterius ir jų dalis (kamštukus). Techninės specifikacijos 22 dalies 1 punkte periferiniam venos kateteriui su vožtuvu injekcijoms (G16, G18, G20, G22, G24) nustatyti, be kita ko, šie reikalavimai: pagamintas iš poliuretano arba lygiavertės medžiagos; su Luer-Lock arba lygiaverte jungtimi; papildoma anga injekcijoms yra tvirtinimo sparnelių geometriniame centre; su vožtuvu; trijų krypčių adatos ašmenys; kaniulės be latekso komponentų; kateteris silikonizuotas arba suteptas silikonu; supakuotas kartu su užsukamu kamštuku, kurio konusas žemiau briaunos; su ne mažiau kaip 4 (keturiomis) rentgeno kontrastinėmis juostelėmis; oro filtro plotas kraujo kameroje ne mažesnis nei 40 mm²; patikima papildomos angos kamštelio fiksacija pasukus 180° kampu arba lygiavertis sprendimas; saugumo sistema turi aktyvuotis savaime ištraukus adatą.
Pirkimo komisijos 2025 m. birželio 10 d. posėdžio protokole Nr. 34 nurodyta, kad Pirkimo objekto 22 dalyje reikalavimus atitinkantį ir laimėjusį pasiūlymą pateikė tik vienas tiekėjas – UAB „B. Braun Medical“.
KVL, nors Tarnybos buvo paprašyta, nepateikė duomenų, kad Techninės specifikacijos 22 dalies reikalavimus atitinkančias prekes gali pasiūlyti daugiau nei vienas tiekėjas.
KVL 2026 m. liepos 1 d. raštu Nr. S-410-2026:4.9E ir 2026 m. spalio 6 d. raštu Nr. S-659-2026:4.9E Tarnybai nurodė, kad Techninės specifikacijos 22 dalies reikalavimai buvo parengti atsižvelgiant į ligoninėje dirbančių gydytojų specialistų ir slaugytojų nustatytus klinikinius poreikius ir ilgametę šių medicinos priemonių naudojimo vaikų gydymui patirtį, siekiant kateterio, kurio savybių visuma užtikrintų kuo sklandesnį ir mažiau traumuojantį įvedimą, tinkamą veninės prieigos išsaugojimą, stabilumą atliekant manipuliacijas bei pacientų ir darbuotojų saugą, kadangi KVL gydomi vaikai nuo pirmųjų gyvenimo savaičių iki pilnametystės, jų venos smulkios, procedūrą apsunkina baimė, nerimas, nevalingi judesiai ir ribotos galimybės bendradarbiauti su medicinos personalu, taip pat didžiajai daliai pacientų, kuriems reikalingas kateterio įvedimas, nustatomi dehidratacijos požymiai.
Tarnyba pažymi, kad KVL pateiktas pagrindimas apibūdina siekiamą funkcinį rezultatą (saugų, sklandų ir mažiau traumuojantį kateterio įvedimą smulkių venų pacientams), tačiau nepaaiškina, kodėl šiam rezultatui pasiekti yra objektyviai būtina reikalavimų, nustatytų Techninės specifikacijos 22 dalies 1 punkte, visuma, o ne kiti rinkoje naudojami, analogišką klinikinę paskirtį turintys techniniai sprendimai.
Pirma, dėl Techninės specifikacijos reikalavimo, kad kateteris turėtų ne mažiau kaip 4 (keturias) rentgeno kontrastines juosteles, pažymėtina, kad rinkoje egzistuoja periferiniai venos kateteriai, kurių rentgenologinis matomumas užtikrinamas ir kitais techniniais sprendimais, pavyzdžiui, rentgenokontrastine linija ar siūlu, integruotu į kateterio sienelę, kateterio sienelėje integruotais rentgenokontrastiniais priedais arba kitais gamintojų taikomais rentgenologinio matomumo užtikrinimo būdais, nenurodant konkretaus kontrastinių elementų skaičiaus (pvz., Jelco Radiopaque Peripheral IV Cannula rentgenologinis matomumas užtikrinamas viena į kateterį integruota rentgenokontrastine juosta (radiopaque strip)[footnoteRef:10], ProtectIV Safety IV Catheter (ICU Medical) (nurodyta, kad Gamintojas nurodo, kad tai periferiniai IV kateteriai, kurių kateteris yra „radiopaque“, apie 4 juosteles neužsiminta)[footnoteRef:11]. Taip pat rinkoje siūlomi kateteriai, kurių rentgenologinis matomumas užtikrinamas naudojant rentgenokontrastinę medžiagą visoje kateterio sienelėje, pavyzdžiui, rentgenokontrastinį FEP polimerą, nesiejant šios savybės su konkrečiu rentgenokontrastinių juostelių skaičiumi[footnoteRef:12]. Todėl savaime nėra pagrindo laikyti, kad būtent keturios rentgenokontrastinės juostelės yra būtina sąlyga kateterio ar galimo jo fragmento vizualizavimui rentgenologinio tyrimo metu. KVL pateiktame pagrindime nenurodyta klinikinių tyrimų, gamintojų rekomendacijų ar kitų objektyvių duomenų, kurie patvirtintų, kad kiti rentgenologinio matomumo užtikrinimo būdai neleistų pasiekti norimų klinikinių rezultatų. Atsižvelgiant į tai, reikalavimas dėl konkretaus juostelių skaičiaus labiau apibūdina tam tikrą konstrukcinį sprendimą, o ne funkcinį poreikį, todėl nėra pakankamai pagrįsta, kodėl mažesnis juostelių skaičius ar kitas rentgeno kontrastiškumo užtikrinimo būdas negalėtų tinkamai tenkinti KVL poreikių. [10:  Žr. https://www.ahpmedicals.com/jelco-clear-peripheral-intravenous-cannula-22g-x-25mm-non-winged-blue-fep-material-pack-of-50-sterile-iv-cannula-for-reliable-vascular-access-6.html.  ]  [11:  Žr. https://www.icumed.com/products/infusion-therapy/vascular-access/peripheral-iv-catheters/safety-pivc/protectiv-safety-iv-catheters/. ]  [12:  Žr. https://www.medline.com/product/JELCO-IV-Catheter-Radiopaque-FEP-Poly/IV-Catheters/Z05-PF29106; Nipro SafeTouch™ IV Catheter.] 

Antra, dėl Techninės specifikacijos reikalavimo, kad papildoma anga injekcijoms būtų tvirtinama sparnelių geometriniame centre, pažymėtina, kad rinkoje naudojami skirtingi periferinių venos kateterių konstrukciniai sprendimai, kuriuose injekcinės angos išdėstymas nėra vienodas (pvz., BD Venflon™ Pro Safety Needle Protected IV Cannula (produkto nuotraukose matyti, kad injekcinis portas įrengtas šone nuo pagrindinės kateterio ašies, o ne sparnelių geometriniame centre[footnoteRef:13]). KVL nepateikė objektyvių duomenų, patvirtinančių, kad būtent injekcinės angos padėtis sparnelių geometriniame centre yra būtina, siekiant kateterio stabilumo, saugumo ar nepageidaujamų judesių sumažinimo. Taip pat nepagrįsta, kodėl analogiško funkcinio rezultato negalėtų užtikrinti kitokia injekcinės angos konstrukcija ar jos išdėstymas.  [13:  Žr. https://www.bd.com/en-uk/products-and-solutions/products/product-families/bd-venflon-pro-safety-needle-protected-iv-cannula. ] 

Trečia, dėl Techninės specifikacijos reikalavimo, kad oro filtro plotas kraujo kameroje būtų ne mažesnis nei 40 mm², pažymėtina, kad KVL nepateikė duomenų, pagrindžiančių būtent tokios minimalios ribos būtinumą. KVL pagrindime nepaaiškinta, kodėl mažesnio ploto filtrai negalėtų užtikrinti pakankamo oro pašalinimo ar kitų reikalingų funkcinių parametrų. Kadangi nėra pateikta įrodymų apie tiesioginį ryšį tarp būtent 40 mm² filtro ploto ir siekiamo klinikinio rezultato, lieka neaišku, kodėl pasirinkta konkreti techninė charakteristika yra būtina, o ne tik pageidaujama.
Ketvirta, dėl Techninės specifikacijos reikalavimo, kad papildomos angos kamštelio fiksacija būtų užtikrinta pasukus 180° kampu arba lygiaverčiu sprendimu, pažymėtina, kad KVL nenurodė, kodėl būtent 180° pasukimas yra būtinas funkciniam rezultatui pasiekti ir kokie konkretūs techniniai sprendimai būtų laikomi lygiaverčiais (pvz., „90°“, „click-lock“ ar kt.). KVL nepateikė duomenų, pagrindžiančių, kad tik 180° pasukimo principu veikianti fiksacija užtikrina norimą rezultatą. Kadangi nėra paaiškinta, kokio konkretaus funkcinio rezultato neleistų pasiekti alternatyvūs sprendimai, reikalavimo būtinybė ir proporcingumas išlieka nepakankamai pagrįsti.
Penkta, dėl Techninės specifikacijos reikalavimo, kad kateteris būtų silikonizuotas arba suteptas silikonu, pažymėtina, kad viešųjų pirkimų požiūriu reikšmingas yra ne konkretus technologinis sprendimas, o siekiamas funkcinis rezultatas, t. y. sklandus, saugus ir kuo mažiau audinius traumuojantis kateterio įvedimas. Mokslinėje literatūroje nurodoma, kad adatos įvedimo jėgą ir audinių pažeidimo mastą gali lemti įvairūs veiksniai, įskaitant dangas, adatos paviršiaus savybes ir geometriją, o įvairios technologijos gali būti naudojamos trinties mažinimui ir audinių pažeidimo mažinimui[footnoteRef:14]. Todėl rinkoje naudojami įvairūs adatos geometrijos, paviršiaus apdorojimo ir konstrukciniai sprendimai, kurių tikslas yra tas pats funkcinis rezultatas. KVL nepateikė objektyvių duomenų, kad alternatyvūs techniniai sprendimai negalėtų užtikrinti analogiškų eksploatacinių savybių, todėl reikalavimas, orientuotas į konkretų gamybos būdą, o ne į galutinį funkcinį rezultatą. Dėl šios priežasties lieka neaišku, ar toks reikalavimas yra objektyviai būtinas, ar tik atspindi pageidaujamą tam tikrų gamintojų taikomą technologiją. [14:  Žr. pvz., MDPI, Innovations in Needle Coatings: Reducing Tissue Trauma and Improving Accuracy in Medical Procedures: https://sciforum.net/paper/22631.] 

Pirkimo objekto 22 dalyje reikalavimus atitinkantį pasiūlymą pateikė tik vienas tiekėjas, o KVL, nors Tarnybos buvo paprašyta, nepateikė duomenų, kad Techninės specifikacijos 22 dalies reikalavimus atitinkančias prekes gali pasiūlyti daugiau nei vienas tiekėjas.
Atsižvelgdama į tai, kas išdėstyta, Tarnyba konstatuoja, kad KVL nepateikė įrodymų, jog Techninės specifikacijos reikalavimai Pirkimo objekto 22 daliai yra nulemti išskirtinių, objektyviai pagrįstų klinikinių poreikių, kurių negalėtų užtikrinti kitokius techninius parametrus turintys, tačiau analogišką funkcinį rezultatą (saugų ir patikimą periferinės venos kateterizavimą, įskaitant kateterio ar jo fragmento rentgenologinį matomumą) užtikrinantys periferinės venos kateteriai. Kadangi perkančioji organizacija, o ne Tarnyba, turi pareigą pagrįsti techninės specifikacijos reikalavimų būtinumą ir proporcingumą siekiamam tikslui, toks pagrindimo nebuvimas vertintinas KVL nenaudai. Kaip nurodyta pirmiau, rinkoje egzistuoja periferinės venos kateteriai, kurių rentgenologinis matomumas, injekcinės angos išdėstymas, oro filtro plotas, kamštelio fiksacijos principas ir paviršiaus apdorojimas užtikrinami kitokiais, nei Techninės specifikacijos 22 dalyje nustatyti, techniniais sprendimais, tačiau pasiekiamas tas pats funkcinis rezultatas. Atsižvelgiant į tai, kad KVL nepagrindė, jog minėti Techninėje specifikacijoje nustatyti reikalavimai yra objektyviai būtini, o rinkoje egzistuoja analogišką funkcinę paskirtį turintys alternatyvūs techniniai sprendimai, darytina išvada, kad Techninės specifikacijos reikalavimai Pirkimo objekto 22 daliai nepagrįstai ribojo tiekėjų konkurenciją, nes dirbtinai susiaurino ratą tiekėjų, galinčių pasiūlyti pirkimo poreikius atitinkančias prekes. Tuo KVL pažeidė Įstatymo 17 straipsnio 1 dalyje įtvirtintus lygiateisiškumo ir proporcingumo principus, 17 straipsnio 3 dalies ir 37 straipsnio 3 dalies reikalavimus. 
Tarnyba pažymi, kad tais atvejais, kai tam tikros medicininės priemonės savybės nėra objektyviai būtinos funkciniam poreikiui patenkinti, tačiau suteikia papildomų eksploatacinių, ergonominių ar kokybinių privalumų, perkančioji organizacija turėtų įvertinti galimybę tokių savybių nenustatyti kaip privalomų techninės specifikacijos reikalavimų ir, esant poreikiui, jas vertinti taikant ekonomiškai naudingiausio pasiūlymo vertinimo kriterijus.




III dalis. Kiti nustatyti pažeidimai

	1.
	Įstatymo 35 straipsnio 4 dalis[footnoteRef:15], 87 straipsnio 2 dalies 3 punktas[footnoteRef:16], Kainodaros taisyklių nustatymo metodikos[footnoteRef:17] 17 punktas[footnoteRef:18] [15:  „Perkančioji organizacija pirkimo dokumentus rengia vadovaudamasi šio įstatymo nuostatomis. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia.“]  [16:  „Pirkimo sutartyje, kai ji sudaroma raštu, turi būti nustatyta: <...> 3) kainodaros taisyklės, nustatytos pagal Viešųjų pirkimų tarnybos patvirtintą metodiką;“]  [17:  Kainodaros taisyklių nustatymo metodika patvirtinta Tarnybos direktoriaus 2017 m. birželio 28 d. įsakymu Nr. 1S-95 (redakcija nuo 2022 m. gruodžio 31 d.).]  [18:  „Įsigyjamų prekių ir (ar) paslaugų kiekiai gali būti nustatomi šiais būdais: 
17.1. nurodant įsigyjamų prekių ir (ar) paslaugų sąrašą bei numatomų įsigyti prekių ir (ar) paslaugų kiekius, nustatant jų viršutinę ir apatinę ribas, pavyzdžiui, „nuo x iki y“; „ne mažiau kaip x, bet ne daugiau kaip y“, „z ± q procentų“, „z± q vienetų“ ir panašiai. Jeigu yra nurodoma procentinė paklaida „z ± q procentų“ ar „z± q vienetų“, pirkimo vykdytojas turi aiškiai nurodyti ribą, nuo kurios ji skaičiuojama, pavyzdžiui, kiekvienos perkamos prekės, prekių grupės, paslaugos, paslaugų grupės ir panašiai. Jeigu neįmanoma nustatyti apatinės ribos, nurodoma viršutinė riba. <...>
17.2. nurodant įsigyjamų prekių ir (ar) paslaugų sąrašą bei minimalią ir maksimalią pirkimui skirtą lėšų sumą, pavyzdžiui, prekių bus perkama minimaliai už 10 000,00 eurų, o maksimaliai – už 15 000,00 eurų. Taip pat gali būti nurodoma procentinė paklaida, pavyzdžiui „z eurų ± q procentų. Jeigu neįmanoma nurodyti minimalios pirkimui skirtos lėšų sumos, nurodoma maksimali. Pirkimo vykdytojas turi nurodyti preliminarius lyginamuosius prekių ir (ar) paslaugų kiekius ar koeficientus, kurie bus naudojami tik pasiūlymų vertinime ir nebus laikomi maksimaliais.
Šį būdą rekomenduojama naudoti, kai pirkimo vykdytojas negali paskaičiuoti prekių kiekių ir (ar) paslaugų apimčių, ypač, jei jos priklauso ne nuo pirkimo vykdytojo.
Šiuo atveju pradinės sutarties vertė bus lygi maksimaliai pirkimui skirtai lėšų sumai be PVM pirkimo dokumentuose ir sutartyje nurodytų prekių, paslaugų įsigijimui tiekėjo pasiūlyme nurodytais įkainiais be PVM.
17.3. nurodant įsigyjamų prekių ir (ar) paslaugų sąrašą bei maksimalius prekių ir (ar) paslaugų kiekius ir maksimalią pirkimui skirtą lėšų sumą. Pirkimo vykdytojas nebegali daugiau pirkti pagal sutartį, kai pasiekiamas bent vienas iš numatytų kriterijų – maksimalūs prekių ir (ar) paslaugų kiekiai arba maksimali pirkimui skirta lėšų suma, priklausomai nuo to, kas įvyksta anksčiau <...>“.] 


	Pirkimo dokumentuose nustatyta, kad KVL numato įsigyti vienkartines medicinines priemones (tvarsliavą, kateterius, kraujo paėmimo priemones), o Pirkimo apimtys apibrėžtos Pirkimo sąlygų 2 priede „Techninė specifikacija“ nurodytais konkrečiais prekių kiekiais. Pavyzdžiui, Pirkimo objekto 1 dalyje – 200 vnt. antimikrobinių diskelių, Pirkimo objekto 19 dalyje – 1 700 000 vnt. vienkartinių celiuliozės servetėlių, Pirkimo objekto 22 dalyje – 30 000 vnt. periferinės venos kateterių ir kt. Tuo pačiu Pirkimo dokumentuose (Techninės specifikacijos bendrasis reikalavimas Nr. 4) nustatyta, kad jeigu pirkimo dalį sudaro prekių sąrašas, pasiūlymas turi būti pateiktas visoms sąraše nurodytoms prekėms.
Pirkimo sąlygų 10 priedo „Sutarties projektas“ (toliau – Sutarties projektas) Specialiųjų sąlygų 5.1, 5.2 papunkčiuose numatyta, kad Pirkimui taikoma fiksuoto įkainio kainodara, pradinė sutarties vertė apskaičiuojama pagal maksimalų prekių kiekį ir tiekėjo pasiūlytus įkainius, tačiau kartu numatyta, kad KVL neįsipareigoja išpirkti maksimalaus prekių kiekio.
Atkreiptinas dėmesys, kad Kainodaros taisyklių nustatymo metodika, taikant fiksuoto įkainio kainodarą, numato kelis galimus perkamų kiekių ir vertės apibrėžimo modelius:
·  nurodyti įsigyjamų prekių sąrašą bei kiekius, nustatant jų viršutinę ir apatinę ribas (pvz., „nuo X iki Y“, „ne mažiau kaip X, bet ne daugiau kaip Y“, „X ± procentų“) (Kainodaros taisyklių nustatymo metodikos 17.1 papunktis);
·  nurodyti įsigyjamų prekių sąrašą bei minimalią ir maksimalią pirkimui skirtą lėšų sumą, o kai neįmanoma nustatyti minimalios sumos – bent maksimalią pirkimui skirtą lėšų sumą (Kainodaros taisyklių nustatymo metodikos 17.2 papunktis);
·  nurodyti įsigyjamų prekių sąrašą, maksimalius kiekius ir maksimalią pirkimui skirtą lėšų sumą (Kainodaros taisyklių nustatymo metodikos 17.3 papunktis).
Pažymėtina, kad Pirkimo sąlygų 10 priedo Sutarties projekto Specialiosiose sąlygose nustatytas trumpas prekių pristatymo terminas (4.1 papunktis) – tiekėjas pagal atskirą užsakymą užsakytas prekes privalo pristatyti ne vėliau kaip per 3 (tris) dienas nuo užsakymo pateikimo dienos. Sutarties projekto Specialiosiose sąlygose numatyta (9.2.1 papunktis), kad tiekėjui pavėlavus pristatyti prekes, skaičiuojami 0,05 proc. dydžio delspinigiai už kiekvieną uždelstą dieną nuo laiku neperduotų prekių kainos be PVM. 
Pirkimo dokumentuose nebuvo nurodyta nei minimali įsigijimo apimtis, nei kiekių svyravimo ribos, nei minimali (maksimali) Pirkimui skirta lėšų suma. Dėl to tiekėjai, teikdami pasiūlymus ir nustatydami prekės įkainį (kuris, turint objektyvią galimybę įvertinti perkamos apimties mastą, priklausytų nuo numatomo įsigyti kiekio, masto ekonomijos ir kitų su apimtimi susijusių veiksnių), objektyviai neturėjo galimybės įvertinti faktinės komercinės rizikos, susijusios su reikalavimu per trumpą (3 dienų) terminą operatyviai tiekti prekes, užtikrinant jų pakankamą atsargą, nei įvertinti galimybės laiku ir tinkamai įvykdyti įsipareigojimus, už kurių pažeidimą jiems galėtų būti taikomi delspinigiai. Taigi tiekėjai, nežinodami Pirkimo objekto masto, buvo priversti prisiimti įsipareigojimą tiekti faktiškai nežinomą (de facto neapibrėžtą) prekių kiekį per visą sutarties galiojimo laikotarpį, rizikuodami savo pasiūlyta kaina už vienetą ir nesilaikydami pakankamai griežtų pristatymo terminų, patirti sutartines sankcijas. Pažymėtina ir tai, kad Pirkimo objektą sudaro medicinos prekės, kurių poreikis gydymo įstaigos veikloje paprastai yra tęstinio pobūdžio, o Techninėje specifikacijoje nurodyti kiekiai yra itin konkretūs ir detalūs. Tai leidžia daryti prielaidą, kad KVL disponuoja istoriniais šių prekių vartojimo duomenimis, kurie galėtų būti panaudoti prognozuojant bent minimalius planuojamus įsigyti kiekius ar kitus orientacinius sutarties vykdymo mastą apibrėžiančius rodiklius.
Atsižvelgdama į tai, kas išdėstyta, Tarnyba konstatuoja, kad Pirkimo dokumentuose, taikant fiksuoto įkainio kainodarą, nurodžiusi tik maksimalius prekių kiekius, tačiau
nenustačiusi nei minimalios įsigijimo apimties, nei minimalios ar maksimalios Pirkimui skirtos lėšų sumos, nei kiekių svyravimo ribų, KVL nesivadovavo nė vienu iš Kainodaros taisyklių nustatymo metodikos 17.1–17.3 papunkčiuose nustatytų perkamų kiekių ir vertės apibrėžimo modelių. Dėl to Pirkimo objekto apimtis liko de facto neapibrėžta, o Pirkimo dokumentai – netikslūs, neaiškūs ir dviprasmiški, kiek tai susiję su tiekėjams tenkančia komercine rizika ir planuojama sutarties ekonomine apimtimi. Toks neapibrėžtumas galėjo turėti įtakos ir tiekėjų pasiūlytoms kainoms, nes tiekėjai, prisiimdami Pirkimo dokumentų neapibrėžtumo sukeltą riziką patirti nuostolių dėl faktiškai nežinomo prekių kiekio ir trumpo pristatymo termino, galėjo į savo pasiūlymus įtraukti šią riziką atspindinčią kainos priemoką ir siūlyti didesnius įkainius, nei būtų siūlę, žinodami tikslesnes Pirkimo apimties ribas. Tuo KVL pažeidė Įstatymo 35 straipsnio 4 dalyje, 87 straipsnio 2 dalies 3 punkte ir Kainodaros taisyklių nustatymo metodikos 17 punkte nustatytus reikalavimus.


	2.
	Įstatymo 86 straipsnio 9 dalis[footnoteRef:19] [19:  „Perkančioji organizacija raštu pateiktą laimėjusį pasiūlymą (išskyrus atvejus, kai pirkimo sutartis sudaroma žodžiu), raštu sudarytą pirkimo sutartį, preliminariąją sutartį ir šių sutarčių pakeitimus, išskyrus informaciją, kuriai taikomi šio įstatymo 20 straipsnio 5 dalyje nurodyti konfidencialios informacijos apsaugos reikalavimai arba kurios atskleidimas prieštarautų informacijos ir duomenų apsaugą reguliuojantiems teisės aktams arba visuomenės interesams, pažeistų teisėtus konkretaus tiekėjo komercinius interesus arba turėtų neigiamą poveikį tiekėjų konkurencijai, ne vėliau kaip per 15 dienų nuo pirkimo sutarties ar preliminariosios sutarties sudarymo ar jų pakeitimo dienos, bet ne vėliau kaip iki pirmojo mokėjimo pagal jį pradžios, Viešųjų pirkimų tarnybos nustatyta tvarka turi paskelbti Centrinėje viešųjų pirkimų informacinėje sistemoje. Šis reikalavimas netaikomas pirkimams, kurie atlikti neskelbiamų derybų būdu (mažos vertės pirkimų atveju – neskelbiant apie pirkimą) esant šio įstatymo 71 straipsnio 1 dalies 2 punkto b ir c papunkčiuose ir 6 dalies 5, 6, 7 punktuose nustatytoms sąlygoms, jeigu jų metu laimėjusiu dalyviu nustatomas fizinis asmuo, ir esant šio įstatymo 71 straipsnio 1 dalies 2 punkto a papunktyje nustatytai sąlygai, taip pat laimėjusio pasiūlymo, pirkimo sutarties ar preliminariosios sutarties dalims, kai nėra techninių galimybių tokiu būdu paskelbti informacijos. Tokiu atveju perkančioji organizacija turi sudaryti galimybę susipažinti su nepaskelbtomis laimėjusio pasiūlymo, pirkimo sutarties ar preliminariosios sutarties dalimis. Informacija apie žodžiu sudarytas pirkimų sutartis skelbiama Viešųjų pirkimų tarnybos nustatyta tvarka. Šioje dalyje nurodytas perkančiosios organizacijos pareigas atlieka centrinė perkančioji organizacija, jeigu dėl šių pareigų atlikimo yra sudarytas perkančiosios organizacijos ir centrinės perkančiosios organizacijos susitarimas.“] 


	Sutartys Nr. 226, 227, 229, 230, 231, 232 ir 244 CVP IS paskelbtos praleidus Įstatymo 86 straipsnio 9 dalyje nustatytą 15 dienų terminą sutarčių paviešinimui.  
Sutartys Nr. 226, 227, 229, 230, 231 ir 232 buvo sudarytos 2025 m. birželio 20 d., o CVP IS paskelbtos tik 2025 m. rugpjūčio 1 d. Sutartis Nr. 244 buvo sudaryta 2025 m. liepos 2 d., o CVP IS paskelbta tik 2025 m. rugpjūčio 1 d. 
Pavėluotai paviešinusi sutartis Nr. 226, 227, 229, 230, 231, 232 ir 244, KVL pažeidė Įstatymo 86 straipsnio 9 dalies reikalavimus.





IV dalis. Sprendimas

	Tarnyba, atsižvelgdama į šioje vertinimo išvadoje konstatuotus Įstatymo pažeidimus, į tai, kad, remiantis KVL 2026-10-06 raštu Nr. S-659-2026:4.9E pateiktomis sąskaitomis faktūromis[footnoteRef:20], jau įvykdyta daugiau kaip 65 proc. (apie 65,52 proc.) pradinės Sutarties Nr. 244 vertės be PVM, vadovaudamasi teisingumo ir protingumo kriterijais, apsiriboja šios vertinimo išvados II dalyje kvalifikuotų pažeidimų konstatavimu ir neteikia rekomendacijos dėl Sutarties Nr. 244 nutraukimo. [20:  PVM sąskaitos faktūros serijos BBM Nr. 113420 (2025 m. liepos 15 d.), Nr. 114058 (2025 m. rugpjūčio 13 d.), Nr. 114307 (2025 m. rugpjūčio 27 d.), Nr. 114470 (2025 m. rugsėjo 3 d.), Nr. 116289 (2025 m. lapkričio 17 d.), Nr. 116291 (2025 m. lapkričio 17 d.), Nr. 116866 (2025 m. gruodžio 5 d.), Nr. 117141 (2025 m. gruodžio 15 d.), Nr. 117531 (2026 m. sausio 5 d.), Nr. 118106 (2026 m. sausio 26 d.), Nr. 119162 (2026 m. kovo 3 d.), Nr. 119701 (2026 m. kovo 23 d.), Nr. 120836 (2026 m. gegužės 4 d.), Nr. 121935 (2026 m. birželio 8 d.), Nr. 122625 (2026 m. liepos 2 d.) ir Nr. 124023 (2026 m. rugpjūčio 25 d.] 

Pažymėtina, kad Įstatymo ar jo įgyvendinamųjų teisės aktų pažeidimas perkančiosios organizacijos vadovui ar jo įgaliotiems asmenims, viešojo pirkimo komisijos nariams, balsavusiems už neteisėto sprendimo priėmimą, ekspertams, perkančiosios organizacijos valstybės tarnautojams ar darbuotojams užtraukia Lietuvos Respublikos administracinių nusižengimų kodekso 184 straipsnyje[footnoteRef:21] nustatytą administracinę atsakomybę.  [21:  „1. Lietuvos Respublikos viešųjų pirkimų įstatymo, Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo, Lietuvos Respublikos viešųjų pirkimų, atliekamų gynybos ir saugumo srityje, įstatymo, Lietuvos Respublikos koncesijų įstatymo ir šių įstatymų įgyvendinamųjų teisės aktų pažeidimas užtraukia įspėjimą arba baudą perkančiųjų organizacijų, perkančiųjų subjektų, koncesijas suteikiančiųjų institucijų vadovams ar jų įgaliotiems asmenims, viešojo pirkimo ar pirkimo, atliekamo vandentvarkos, energetikos, transporto ar pašto paslaugų srities perkančiojo subjekto, ar koncesijos suteikimo komisijos nariams, balsavusiems už neteisėto sprendimo priėmimą, ekspertams, perkančiųjų organizacijų, perkančiųjų subjektų, koncesijas suteikiančiųjų institucijų valstybės tarnautojams ar darbuotojams nuo dviejų šimtų penkiasdešimt iki trijų tūkstančių eurų.
2. Šio straipsnio 1 dalyje numatytas administracinis nusižengimas, padarytas pakartotinai, užtraukia baudą nuo dviejų tūkstančių iki šešių tūkstančių eurų“.
] 





Pastabos

	- 



Direktorius                                                                                                                              Darius Vedrickas

